-Բարձրացանք «Արևի տուր» զբոսաշրջային գործակալության միջոցով 15 -հոգիանոց հրաշալի մի խմբով: Ուղեկցելու հարցում ինձ գլխավորապես օգնեց ընկերս՝ Ռուբեն Զաքարյանը, ինչպես նաև երբեմն գործակալության ներկայացուցիչ և խմբի ղեկավար Գևորգ Գասպարյանը: Ե՛վ իրենց, և՛ խմբի բոլոր անդամներին խորապես շնորհակալ եմ ջերմ աջակցության և ընկերակցության համար: Առաջին օրը գիշերեցինք շուրջ 3300 մետր բարձրության վրա գտնվող ճամբարում, երկրորդ օրը՝ շուրջ 4200 մետր բարձրության, որպեսզի մեր օրգանիզմները հարմարվեն կլիմայական պայմանների կտրուկ փոփոխություններին: Երրորդ օրվա վաղ առավոտյան ժամը 3-ին երկրորդ ճամբարից սկսեցինք վերելքը դեպի գագաթ: Նախորդ օրն առատ ձյուն և կարկուտ էին տեղացել, հենց սկզբից մեր ճանապարհը ձնապատ էր, ինչն ավելի էր բարդացնում վերելքը: Հաղթահարելով ցրտի և քամու հարուցած դժվարությունները՝ առավոտյան 8-ի կողմերը հասանք մեր նպատակակետին՝ գագաթ: Զգացողություններն անկրկնելի էին, երբ դու ոտքերիդ տակ զգում ես հայոց ինքնության սյուներից մեկի ողջ զորությունը, երբ հասկանում ես, որ սեփական կամքի ուժով ու քրտինքով հասել ես այդպիսի բարձրության, երբ ընկալում ես, որ այն այլևս անհասանելի չէ նույնիսկ քեզ՝ չտեսնող մարդուդ համար և որ ինքդ քեզ նետած մարտահրավերը հաղթահարել ես: